b'\n_START_ARTICLE_\nAugusto Pinochet\n_START_SECTION_\nValitsemisaastad\n_START_PARAGRAPH_\nErinevatel allikatel aitas Pinocheti v\xc3\xb5imule tulemisele kaasa see, et USA sekkus T\xc5\xa1iili siseasjadesse aastatel 1959\xe2\x80\x931973 ning eriti Salvador Allende valitsemisajal 1970\xe2\x80\x931973. Selleks kasutati erinevaid meetodeid: maksti kinni poliitikute, \xc3\xa4rimeeste, meediav\xc3\xa4ljaannete, parteide arveid, imbuti vasakpoolsetesse parteidesse neid seestpoolt \xc3\xb5\xc3\xb5nestama, loodi terrori ja hirmu\xc3\xb5hkkond, p\xc3\xbc\xc3\xbcti kahjustada riigi majandust ja rahandust. See ka \xc3\xb5nnestus nii, et 11. september 1973 v\xc3\xb5ttis Augusto Pinochet v\xc3\xb5imu kukutades loosungi all "Mina v\xc3\xb5i kaos" sotsialistist presidendi Salvador Allende.  S\xc3\xb5jav\xc3\xa4ehunta juhiks ja presidendiks sai elukutseline s\xc3\xb5jav\xc3\xa4elane kindral Augusto Pinochet, kelle Allende oli vaid paari n\xc3\xa4dala eest nimetanud maav\xc3\xa4gede \xc3\xbclemjuhatajaks._NEWLINE_Kuigi Pinocheti vabaturumajandusel baseeruv majanduspoliitika osutus edukaks ja viis T\xc5\xa1iili v\xc3\xa4lja katastroofilisest seisust, p\xc3\xb6\xc3\xb6ratakse tema puhul tavaliselt alati jutt inim\xc3\xb5igustele. _NEWLINE_Pinochet valitses esimesed aastad karmik\xc3\xa4eliselt. Tema suunitlus oli selgelt antikommunistlik, k\xc3\xb5igepealt hakatigi pitsitama kommuniste, sotsialiste ja teisi vasakpoolseid. Loodi kinnipidamiskohti_NEWLINE_K\xc3\xb5ige tuntumaks kinnipidamiskohaks oli Santiago rahvusstaadion, mis oli enne riigip\xc3\xb6\xc3\xb6ret ja on praegugi riigi t\xc3\xa4htsaim jalgpalliv\xc3\xa4ljak. Tunnistajate kinnitusel tapeti seal vahetult p\xc3\xa4rast 1973. aasta septembrip\xc3\xb6\xc3\xb6ret umbes 500 inimest. Kuigi s\xc3\xbcstemaatiliste "teadmata kadumiste", kohtuv\xc3\xa4liste tapmiste ja piinamiste juhtudest on paljud ka dokumentaalselt t\xc3\xb5estatud, j\xc3\xa4\xc3\xa4b Amnesty Internationali s\xc3\xb5nul suurem osa kuritegudest lahendamata ja enamik kurjategijatest karistamata. _NEWLINE_1991. aastal avalikustati T\xc3\xb5ekomisjoni nn Rettigi raport (Informe Rettig), mis sai nime komisjoni juhtinud senaatori Ra\xc3\xbal Rettigi (1909\xe2\x80\x932000) j\xc3\xa4rgi. Aruande kohaselt hukkus diktatuuri ajal 3065 opositsion\xc3\xa4\xc3\xa4ri ja kokkup\xc3\xb5rgetes vasakpoolsetega sai surma 132 s\xc3\xb5jav\xc3\xa4elast ja valitsusagenti._NEWLINE_Erinevalt Rettigi komisjonist valdab Amnesty International aga hoopis teistsuguseid andmeid. AI kinnitusel hukkus Pinocheti re\xc5\xbeiimi esimese kolme aasta jooksul juba 20 tuhat inimest, aga see ei ole t\xc3\xa4naseni kindel._NEWLINE_Ka kultuuri reguleeris kindral Augusto Pinocheti oma ideoloogia j\xc3\xa4rgi. 17 aastat v\xc3\xa4ldanud diktatuuri ajal l\xc3\xb6\xc3\xb6di k\xc3\xa4\xc3\xa4rid igasse filmi, mis armeetegelastes kahtlust \xc3\xa4ratasid._NEWLINE_Ekraanile ei j\xc3\xb5udnud isegi nii s\xc3\xbc\xc3\xbctu film nagu "Viiuldaja katusel" \xe2\x80\x93 p\xc3\xb5hjuseks v\xc3\xa4idetavalt see, et liiga paljud tegelased olevat olnud vene rahvusest. Eriti h\xc3\xa4irisid armeetsensoreid aga poliitilised filmid, nagu Pinocheti v\xc3\xb5imule toonud riigip\xc3\xb6\xc3\xb6rde ajal T\xc5\xa1iilis kaduma l\xc3\xa4inud ameeriklasest jutustav Costa-Gavrase "Missing", v\xc3\xb5i Oliver Stone\'i "Salvador".\n_START_SECTION_\nDiktaatori hukkam\xc3\xb5istmine\n_START_PARAGRAPH_\n2000. aastal s\xc3\xbc\xc3\xbcdistas T\xc5\xa1iili kohus 85-aastast Pinochetti  seotuses 55 inimese tapmise ja 18 inimese r\xc3\xb6\xc3\xb6vimisega. Lisaks sellele on Pinocheti vastu esitatud 190 hagi inim\xc3\xb5iguste rikkumise eest tema v\xc3\xb5imuperioodil, aastail 1973\xe2\x80\x931990. _NEWLINE_2002. aastal otsustas T\xc5\xa1iili \xc3\xbclemkohus, et Augusto Pinocheti ei kutsuta kohtu ette aru andma tema 17-aastase valitsusperioodi jooksul toimunud inim\xc3\xb5iguste rikkumiste eest. Kohtu viiest kohtunikust h\xc3\xa4\xc3\xa4letas neli selle poolt, et 86-aastane kindral ei suuda enam kohtu ees vastuseid anda, kuna p\xc3\xb5eb dementsust._NEWLINE_Kohtu teateil v\xc3\xb5etakse k\xc3\xb5ik Pinocheti vastased s\xc3\xbc\xc3\xbcdistused l\xc3\xb5plikult tagasi. _NEWLINE_2005. aastal v\xc3\xb5ttis T\xc5\xa1iili kohus 90-aastase Pinocheti immuunsuse, lisaks maksupettusele s\xc3\xbc\xc3\xbcdistatakse meest inim\xc3\xb5igusrikkumistes tema valitsemisajal aastatel 1973 kuni 1990. _NEWLINE_2007. aastal arreteeriti Augusto Pinocheti naine Lucia Hiriart ja lapsed kahtlustatuna maksudest k\xc3\xb5rvalehoidmises, ent nad vabastati p\xc3\xa4rast vanglas veedetud \xc3\xb6\xc3\xb6d kautsjoni vastu; viimaks vabastati abikaasa ja lapsed s\xc3\xbc\xc3\xbcdistusest. S\xc3\xbc\xc3\xbcdim\xc3\xb5istmise korral oodanuks nii Pinocheti abikaasat kui ka lapsi ees vanglakaristused. Pinocheti naist ja lapsi s\xc3\xbc\xc3\xbcdistati puudulike maksudeklaratsioonide esitamises, mille abil perekond suutis v\xc3\xa4idetavalt k\xc3\xb5rvale panna miljoneid dollareid. Praegu ei saa tema lesk ega lapsed oma materiaalse olukorra \xc3\xbcle kurta. Kuigi miljonid vaidlusalused dollarid v\xc3\xa4lismaistel kontodel on k\xc3\xbclmutatud, kuni \xc3\xbclekohus nende suhtes otsuse langetab, saab lesk omandi rendituludest m\xc3\xa4rkimisv\xc3\xa4\xc3\xa4rset sissetulekut. Kuid laste seas valitseb armukadedus, nad kahtlustavad \xc3\xbcksteist soovis haarata p\xc3\xa4randi haldamine enda k\xc3\xa4tte, kui ema sureb._NEWLINE_Pinocheti ennast s\xc3\xbc\xc3\xbcdistatakse maksude maksmataj\xc3\xa4tmises enam kui 27 miljonilt dollarilt, mis asuvad eksdiktaatori pangaarvetel.'